Un pacient cu AVC a fost transferat cu elicopterul de la spitalul din Cluj la Spitalul Clinic Județean Suceava pentru a fi tratat
În urmă cu puțin timp, la Spitalul Clinic Județean de Urgență Suceava a fost transferat cu elicopterul SMURD, de la Spitalul Județean de Urgență din Cluj, un pacient în vârstă de 47 de ani cu accident vascular cerebral ischemic acut. Simptomatologia pacientului a debutat astăzi la ora 11:30, iar la ora 14:00, la spitalul din Cluj a fost efectuată tromboliza, respectiv administrare de medicamente care dizolva cheagul de sânge. Având în vedere că nu s-a înregistrat o ameliorare semnificativă a simptomatologiei s-a decis transferul pacientului la Spitalul Clinic Județean Suceava pentru extragerea cheagului de sânge de la nivelul vasului cerebral afectat de către echipa de la Radiologie Intervențională.
Potrivit purtătorului de cuvânt al Spitalului Clinic Județean Suceava, dr. Dan Teodorovici, este prima solicitare de acest fel primită dintr-un centru universitar.